정조 7년
癸卯正月十八日辰時。上御宣政殿。常參入侍時。行都承旨吳載純。左承旨李在學。右承旨朴天行。同副承旨柳誼分東西入就庭。先行四拜禮訖。以次陞殿。在學曰。假注書鄭萬始。猝有身病。不得入參。以事變注書馬思人替行乎。上曰。唯。引儀唱大臣以下入就位。行拜禮。左議政李福源。右議政金熤。行禮曹判書鄭尙淳。右參贊尹東暹。戶曹判書李性源。漢城左尹李柱國。吏曹參判金履素。執義金和中。司諫李重馥。獻納沈基泰。修撰嚴思晩。戶曹佐郞元毅鎭。禮曹佐郞白師坤。監察任希一。司錄柳頤玄。記事官趙衍德。記注官金健修入就東庭。行判中樞府事鄭弘淳。錦城尉朴明源。安恩君𤈻。兵曹判書鄭好仁。工曹判書徐有慶。刑曹判書嚴璹。仁陵君李在協。同敦寧李瀁。僉知任濟遠。兵曹正郞趙時謙。工曹佐郞李尙淵。刑曹佐郞尹永基。事變假注書馬思人。記事官李祖承入就西庭。行四拜禮訖。引儀唱有啓事官陞殿。無啓事官退出。大臣以下。以次陞殿。福源等曰。夜間聖體。若何。上曰。一樣矣。福源等曰。王大妃殿氣候。若何。上曰。一樣矣。福源等曰。惠慶宮氣候。若何。上曰。一樣矣。福源曰。聖王之政。上順天時。下順人情而已。孟春之月。掩骼埋胔。卽月令所載周禮荒政條。有多昏之文。皆是仁政之所推也。前後歲初。輒有婚葬顧助之德音。況當此國有大慶。時屬陽和之日。宜令無告之類。均被一視之澤。京外士民中。貧窮最甚。婚娶過時。葬埋愆期者。令所在官。廣訪精抄。各別顧助後。枚擧數爻。隨續狀聞之意。分付諸道內。而京兆。亦一體。申飭。何如。上曰。依爲之。昨年已有下敎定式。歲初或多報來之道。今又行會。殆近重疊。而然亦有未到處。申明知委。無所不可。更自廟堂。申飭諸道。此後依前下敎諸道。每於歲初。擧行形止。列錄狀聞之意。分付八道兩都。宗親子支之婚需葬需。亦自昨年。申復古例。自該司。直爲顧助後啓聞。而外方則切無聞焉。此則令該曹。依京司例。定限。分付諸道。而形止亦令狀聞。可也。出擧條福源曰。昨見全羅監司朴祐源報備局狀辭。則以爲。拯劣米蕩減。若以最久二年條擧行。則道內當入蕩減者。不過爲一二邑。若以各其邑最久條蕩減。則庶可以均被惠澤云矣。向來湖西道臣。不報備局。直以各其邑最久條蕩減。旣減之後。不可推還。不得不置之。而事體。則未安矣。今此湖南之一二邑蕩減。誠涉太略而。若又如湖西之例。則昨今年拯劣米。亦入於蕩減之中。此則太無限節。就其中更爲限年。分付。何如。上曰。旣有湖西已例。當此同慶之時。豈貽向隅之歎。此等恩澤。寧過毋或不及。就各其邑最久二年條蕩減後。形止狀聞。可也。出擧條福源曰。昨年畿內禾農。最爲失稔。農民種子。專仰還租。而近聞各邑還穀不足。排巡口食。多給正租。前頭種子。不無乏絶之慮云。分付道臣。目下排巡。則以他各穀推移磨鍊。租還則必待播種時分給之意。申飭列邑。且今畿內形勢。勿論種糧與賑資。誠甚渴急。只待關西穀之運來。而關西道臣。向以加送船隻事報備局。故雖已發甘於戶惠廳。而春後京江船隻。例爲下往於三南。載來田稅大同。關西則實無如數覓送之勢。又聞關西地土船。號爲獨竹船者。體樣雖小。亦足以容載數百石。利於駕海。使用甚便。若能多數捉得。隨載運送。則可救飢民懸望之情。亦無京船阻滯之弊。自備局。纔已發關知委。而此係萬萬時急。罔夜催促。趁期裝發之意。更爲分付於關西道臣。何如。上曰。依爲之。必須候風發船。愼風指路。無或如前疎忽之意。兩西監司處。各別嚴飭。朝令之如是。申飭。出於爲船民至意。而外邑擧行反是。裝載後督令發送。駕海時勒越地方。如逐荒唐船隻然。從以鞭扑狼藉。呼號載路。是爲民輸穀之擧。還有貽民刻虐之患。朝家則以爲兩道。雖謂之無方伯守令。可也。今番復踵前習。監司及督運領運之差使員等。難免故犯之律。以此謄關嚴飭。向來生弊委折。此後矯弊事宜。竝與祗受形止。條列狀聞事。一體分付。可也。出擧條福源曰。漢城判尹鄭昌聖。以兼帶撕捱事。竝與本職而不爲行公。日前次對。旣不進參。今日常參。又爲違牌。金吾之任。今姑許遞。何如。上曰。依爲之。出擧條上曰。玉堂李太亨。何爲徑出乎。思晩曰。校理鄭在信疏中。有名以伏閤只尋數箚句語。故以此引嫌矣。上曰。旣命朝講。以上下番不備。不得開講。誠可慨惜矣。誼曰。臺諫亦且不備。時刻已過。故俄入頉稟矣。命書傳敎曰。朝講時刻已過。以晝講爲之。上曰。獻納曾經玉堂乎。在學曰。曾除館職。以其在外。未及行公矣。命書傳敎曰。玉堂前望單子入之。思人承命出持入。以沈基泰落點。熤曰。日前賓對。以鄭妻國榮德相等事。有所陳懇。此實出憂憤所激。初非應文之具。而辭拙誠淺。未承允兪。臣尙切惶恧。益無所達矣。福源曰。至如國榮。實是萬古所無之賊。其窮凶情節。綸音頒敎文中。雖已昭布。禁府吏兵曹歲抄。初無載錄。寧有如許事例。臣恐後世。輒以此致訝也。熤曰。古之治逆。果無如此等事矣。上曰。右相所奏。誠涉太過。卿等之請。予豈不允從。而抑有所些少商量。不得許施矣。熤曰。宗簿事誠可悶矣。譜略修正。事體甚重。不可許久遲延。而以提調之引入。雖有稟定之事。亦不得稟定云。提調旣遭人言。則引義不出。其勢固然。日前雖有申飭之敎。而如是之際。事役擧行。漸益遲滯。宗簿提調李命植。今姑許遞。何如。上曰。依爲之。仍令該曹口傳另加擇差。可也。出擧條福源曰。義州府尹。旣是拿處之代。而以其身病。尙未辭朝。事甚可悶矣。上曰。灣尹之不欲赴任。誠極非矣。旣無情勢。而出於厭避。則論以國體。大有所損。雖在宰列。寧有不往之例乎。熤曰。在前亦多有宰臣差遣之例。而今玆府尹。謂有身病。尙不下去。譴罷則似有曲循之嫌。或以。申飭下送。則有損國體。未知何以爲好矣。福源曰。義州府尹沈頣之。除拜已久。且有促命。而謂有身病。尙不辭朝。揆以事體。極爲未安。從重推考。使之一兩日內下直。何如。上曰。雖未知病故之。如何。除拜已久。間又有促敎。而今至幾日。尙無動靜。至有卿等之筵奏。此等國體。前所未聞。促令下送。則重傷紀綱。爲先罷職。可也。出擧條尙淳曰。式年諸科擇日。今始啓下。而節目則再昨冬已爲啓下。不必更爲修啓。依此行會。何如。上曰。依爲之。性源曰。糧餉廳屯稅。係是軍需。付本官定式之後。事目甚嚴。而近來外邑。慢不擧行。辛丑條屯稅之至今未收者。至於六七邑之多。揆以事體。誠極未安。二月內若不准數上納。則依節目草記論勘之意。出擧條。申飭。何如。上曰。依爲之。出擧條好仁曰。軍兵歲抄。卽戎政之大者也。各道諸色正軍應頉之類。必於當年內隨闕塡充。趁歲前啓聞。法意攸在。而去壬寅條諸道水陸軍歲抄。幾皆修啓。全羅道漕軍代頉。尙不狀聞。洪忠道水陸操三色軍。限內未及磨勘之意。雖已狀請差退。而凡諸軍丁。當頉而不卽定代。則及其番布收捧之際。自不免侵隣徵族之患。故反爲民弊。誠亦不少。揆以軍政。亦甚未安。湖南漕軍所管當該海運判官。從重推考。使之斯速修啓。湖西漕陸軍歲抄。亦卽封啓之意。出擧條。申飭。何如。上曰。依爲之。係是擾民之端。戎政雖重。民事宜念。不得不遲滯處。雖更狀聞。無或拘此侵民之意。分付。可也。出擧條瀁曰。日前入侍時。平城令名字事。考出可據文書。有更爲稟定之命矣。以我朝言之。宣廟朝初諱。公私文字。不書金邊。文成公安裕。名犯文宗朝御諱。故改以裕字。此足爲旁照之道矣。臣之賤見。則平城令名字。去邊而書之。措辭懸註。恐似得宜矣。上曰。依爲之。出擧條熤曰。日昨筵中。校正堂上。承命入侍。而伊時則提調引入。故堂上。以譜略事宜。有所稟達。而今日則旣有提調變通差出之命矣。不待提調之出。又有煩稟。事涉未安。推考。何如。上曰。勿推。可也。出擧條上曰。古則常參。每以經筵竝行。而近有備堂來會之事。故罕有設行。便作大朝會。此亦無古例矣。福源曰。聖敎誠然。常參之常字。果有意義矣。上曰。經筵官先退習講。可也。在協等。以次退出。上曰。古則臺臣。若或詣臺。則亦有召對同參之規矣。熤曰。果然矣。上曰。今日入侍。旣無兩司長官。如欲合啓。則詣臺傳啓。可也。命常參諸臣退出。大臣以下。分東西退出。仍命晝講入侍。特進官李崇祜。同知事李在協。參贊官朴天行。侍讀官沈基泰。檢討官嚴思晩。記事官趙衍德。記注官金健修。記事官李祖承。宗臣西春君爗。武臣李漢明。以次進伏。上讀前受音訖。基泰進讀孟子第三卷。自使畢戰問井地。止此其大略也章。上讀新受音訖。命陳文義。基泰曰。畢戰之事蹟。不見於他書。而井田經界之事。文公。必使畢戰。就問于孟子。孟子曰。選擇而使子。又曰潤澤之則在君與子。子卽畢戰也。畢戰之材器。足堪是任。可知。凡有司之臣。選擇而任之。好矣。思晩曰。滕卽附庸至小之國。而文公。必欲有爲三年之喪。斷而行之。其時井田。廢之久矣。而必欲就質於孟子。以行先王之政。其奮勵有爲之志。甚可貴矣。伏望體驗此章言外之旨。凡於政令施爲之際。克軫奮勵之道焉。上曰。所陳皆好矣。經筵特進官。亦陳文義。崇祜曰。玉堂經筵。旣盡文義。別無仰陳矣。在協曰。今因文義。有可仰達者矣。正經界。有國之所重。而至於我東。則山川險阻。今古異宜。井田之制。初非可論。雖以田案一事言之。峽邑或有初無田案者。野邑雖有之。今已年久。莫可憑考。白徵漏結之諸般弊端。悉由於此。經界之不正。莫此爲甚。向來郡邑之。次次改量。已有成命。而今已數年。迄未聞一二邑之有擧行者。事甚慨然。臣意則令各道方伯。每年數三邑定式改量。改量後。某某邑改量與否。形止狀聞。則似有實效。故敢達矣。上曰。出擧條。申飭。待年豊次次擧行。可也。上曰。參贊官亦陳文義。天行曰。臣亦無所陳矣。上曰。此章文義。實無反復咨問處矣。命撤講。思晩曰。邦慶無疆。元子定號。又當新年。自今日殿下之一言一動。一號一令。莫非貽燕之謨。而貽燕之謨。有要不出於學之一字也。爲學之道。猝難下工。古人或以居敬爲要。或以克己爲要。此莫非喫緊底道。而若其最要者。莫切於治心矣。殿下近以寶鑑。鎭日開講。列聖朝治法政謨。皆於心法上做去。而治心之要。在於從是祛非而已矣。行吾所知之是。祛吾所知之非。積累進步。則其所以蘊于中而發於外者。自有施措之宜。終成風化之美。殿下於心法上做工。日新聖德。則此是繼述之道。亦爲貽燕之謨。敢以此仰勉矣。上曰。所奏甚好。當體念矣。思晩曰。亂逆從古何限。而豈有如近日諸賊者耶。若論諸賊之根柢。鄭妻是已。千妖萬惡。覆載難容。君讎國賊。神人共憤。論以邦憲。烏得免磬甸之誅。而殿下。一味涵貸。屈法伸恩。于今八年。偃息海島者。此莫非臣等之不能碎首前陛。積誠回天。致使此賊。尙今戴頭。而今於千萬意外。假都事。以密旨召還畿內。不由政院。不關王府。以啓日後無窮之弊。殿下何忍爲此。臣實慨然也。伏願赫然改圖。快施王法焉。上曰。前後諸臣之批。悉已及之矣。思晩曰。國榮德相。一而二二而一也。仁邦京來。卽是稱兵犯闕之凶逆。而仁京之根柢。德相是已。德相之根柢。國榮是已。枝葉之仁京。旣伏邦刑。根柢之榮德。皆至徑斃。世上天下。寧有是耶。追施逆律。雖有禁令。此兩賊之窮凶劇惡。不可一例爲拘。臣以爲榮德兩賊。亟施孥籍之典。斷不可已也。上曰。追施之律。先朝受敎昭在。到今無容議爲矣。思晩曰。三南告歉。連歲設賑。聖上深軫民生之疾苦。旣令停糴。又命減逋。此實莫大之惠政。而特捐內帑之財。俾補賙賑之資。此又前古史牒所未有之盛德大恩也。顧彼濱死之民。懽欣鼓舞於蔀屋之中。如在目擊。然而春窮轉甚。農節又近。借牛給種等節。想有守宰之從便拮据者。而其他實惠之及民者。詢于廟堂。別加區劃。以爲終始之惠澤焉。京師者。四方之根本。貢市民人。尤是朝家之軫念者。而挽近以來。錢荒日甚。失業破産。十居二三。此是大可憂悶者也。伏聞向日筵中。以錢荒矯救事。屢勤諮詢。至有略綽分給者。而市民之困匱。猶復如前。大抵泉貨。所以流通四方者也。各營門所儲。數甚夥然云。詢于廟堂。以爲斂散之道。則好矣。上曰。依爲之。上款事。令廟堂。申飭諸道。下款事。前冬已料此弊。惠局之貢價。兵曹之雇價。度支之朔下。各營之奉足。或以純錢上下。或以偏重上下。合以計之。不下數十萬兩。而弊猶不救。卽有司之責。以此意。申飭。至於錢貨之無名取殖。旣是難繼之道。亦非杜倖之意。此則向因御將所奏。大臣至有論斥之擧。而此外。如有從便救弊之方。亦不必拘此。一切防塞。仍以此意。廟堂知悉。可也。思晩曰。國家設申聞鼓。又有擊錚之法者。蓋慮小民。或有幽冤而莫申者。使之轉聞。以達上下之情者也。當初法意。豈不誠美矣之。而近來奸民。詐僞日甚。初無實狀之可冤。而假飭文案。驚動天聽者。間多有之。此已萬萬無嚴。及其行査命下之後。道臣守令。過用抑强之政。或有失實之歎。由是而猥濫之弊。無時無之。微事細故。肆然上徹。少無難意。民習至此。大關紀綱。式自今另飭諸道。凡係擊錚行査之類。務從明覈。無少低昂。以戢奸僞之習。俾杜屑越之弊。恐不可已也。上曰。玆事有難一例膠守。嚴防則下情莫達。過弛則奸弊滋生。朝家付中外有司之臣。俾究情實處決。有司各以當律照勘。豈不是兩得其宜者也。以此意。申飭。可也。思晩曰。生民休戚。係於守令。爲守令者。雖長時在官。難保其必能爲治。而近來別軍職之爲外宰者。腰懸州符。身在禁裏。侍衛之任。固知莫重。而親民之時絶稀。安知吏奸民瘼。而能做治績耶。此後則不得已問安外。勿使頻頻上來。則好矣。上曰。所奏甚好。此後歲時誕日問安。雖上來。無得淹滯之意。當申飭矣。命退。諸臣以次退出。